《游仙窟诗 又赠十娘》
唐代·张文成

薰香四面合，光色两边披。锦障划然卷，罗帷垂半欹。

红颜杂绿黛，无处不相宜。艳色浮妆粉，含香乱口脂。

鬓欺蝉鬓非成鬓，眉笑蛾眉不见眉。见许实娉婷，何处不轻盈。

可怜娇里面，可爱语中声。婀娜腰支细细许，䁠䀨眼子长长馨。

巧儿旧来携未得，画匠迎生模不成。相看未相识，倾城复倾国。

迎风帔子郁金香，照日裙裾石榴色。口上珊瑚耐拾取，颊里芙蓉堪摘得。

闻名腹肚已猖狂，见面精神更迷惑。心肝恰欲摧，踊跃不能裁。

徐行步步香风散，欲语时时梅子开。靥疑织女留星去，眉似姮娥送月来。

含娇窈窕迎前出，忍笑嫈嫇返却回。